SKRIFTLIG FORESPØRGSEL P-3912/00

af Antonios Trakatellis (PPE-DE) til Kommissionen

(6. december 2000)

Om: Gennemførelse af miljølovgivningen i Grækenland EF-Domstolens afgørelse C-387/97 behandling af et sagsanlæg vedrørende projektet med en tunnelforbindelse under Maliakos Kolpos

Under henvisning til, at gennemførelsen i græsk lovgivning og overholdelsen af mange bestemmelser i den afledte fællesskabsret vedrørende miljøbeskyttelse er mangelfuld og ineffektiv, samt til, at afgørelserne fra Domstolen for De Europæiske Fællesskaber vedrørende overholdelse af miljølovgivningen i Grækenland sjældent gennemføres med det resultat, at antallet af sagsanlæg vokser, og at mange af statens midler går tabt,

bedes Kommissionen oplyse følgende:

1. Hvor langt er man nået med gennemførelsen af Domstolens afgørelse af 4. august 2000 (C-387/97), hvorved Grækenland blev dømt til at betale til Kommissionen, til kontoen EF's egne indtægter en tvangsbøde på 20 000 euro for hver dag på grund af den ukontrollerede bortkastelse af affald ved Kouroupitos-floden på Kreta, hvad svarede de græske myndigheder på Kommissionens skrivelse af 9. november 2000, og hvor stor er den samlede gæld, der skal betales?

2. Hvilke foranstaltninger anser Kommissionen for at være tilstrækkelige til at bringe det forhold til ophør, at der er tale om overtrædelse på grund af manglende gennemførelse af den første domstolsafgørelse (C-45/91), og på hvilke måde vil man fastslå, at de græske myndigheder har gennemført afgørelsen?

3. Kan Kommissionen i tilfælde af nye overtrædelser træffe afgørelse om indbetaling af en daglig tvangsbøde efter, at domstolens afgørelser er gennemført, og hvad har Kommissionen foretaget sig med henblik på at sikre, at de nævnte afgørelser gennemføres uden afbrydelser?

4. Hvor langt er man nået med overtrædelsesprocedurerne mod Grækenland på grund af ukorrekt gennemførelse eller endog overtrædelse af direktiv 85/337/EØF(1) om vurdering af visse offentlige og private projekters virkninger for miljøet (som ændret ved direktiv 97/11/EF(2)), 92/43/EØF(3) om bevarelse af naturtyper og vilde dyr og planter samt 79/409/EØF(4) om beskyttelse af vilde fugle?

5. Hvilke foranstaltninger har Kommissionen truffet, eller hvilke foranstaltninger agter den at træffe i forbindelse med de overtrædelser, der er sket i forbindelse med sagsanlægget om projektet med tundelforbindelsen under Maliakos Kolpos, og hvad svarede de græske myndigheder med hensyn til de alternative løsningsmuligheder?

6. Kan der ydes støtte til dette projekt fra Fællesskabets fonde, når fællesskabsbestemmelserne overtrædes, og hvilke foranstaltninger agter Kommissionen at træffe for ikke at risikere, at der går ressourcer tabt på grund af gennemførelsen af de nye restriktive regler, hvad angår udbetaling og udnyttelse af bevillinger fra strukturfondene som led i den tredje fællesskabsstøtteramme?

(1) EFT L 175 af 5.7.1985.

(2) EFT L 73 af 14.3.1997.

(3) EFT L 206 af 22.7.1992.

(4) EFT L 103 af 25.4.1979.

Svar afgivet på Kommissionens vegne af Margot Wallström

(25. januar 2001)

1. Ved Domstolens dom af 4. juli 2000(1) blev Grækenland dømt til ved indbetaling på kontoen EF's egne indtægter at betale Kommissionen en tvangsbøde på 20 000 for hver dags forsinkelse i iværksættelsen af de nødvendige foranstaltninger for at efterkomme dommen i sagen Kommissionen/Grækenland af 7. april 1992, at regne fra afsigelsen af denne dom og indtil efterkommelsen heraf. Det er således fra og med 4. juli 2000, at Grækenland skal betale den daglige tvangsbøde på 20 000.

Kommissionen har i henhold til de gældende regler(2) den 20. oktober 2000 stilet et brev til de græske myndigheder og anmodet disse om inden udløbet af den anden måned fra modtagelsen af brevet at betale 1 760 000, svarende til den daglige tvangsbøde på 20 000 for månederne juli- september 2000. Endvidere tilkendegav Kommissionen i sit brev, at den hver måned ville fremsende et brev med anmodning om betaling (inden udløbet af den anden måned efter modtagelsen af hvert brev) af tvangsbøden for den indeværende måned. To andre breve er blevet tilstillet de græske myndigheder, henholdsvis 9. november og 4. december 2000, med anmodning om betaling af 620 000 og 6000 000, svarende til det skyldige beløb for henholdsviss oktober og november 2000.

Således andrager det samlede i form af tvangsbøder for månederne juli- november 2000 i alt 2 980 000. Til dato har de græske myndigheder endnu ikke besvaret Kommissionens breve.

2. For at efterkomme dommen af 4. juli 2000 skal Grækenland træffe de nødvendige foranstaltninger med henblik på at sikre, at affaldet fjernes, uden at menneskers sundhed bringes i fare og uden at miljøet skades, at der vedtages en regional forvaltningsplan for affald og farligt affald, at den ulovlige losseplads ved Kouroupitos lukkes, samt at lokaliteten rehabiliteres. Indtil nu har de græske myndigheder tilstillet Kommissionen den regionale forvaltningsplan for affald og farligt affald. Analysen af denne plan og de øvrige oplysninger, der er fremsendt af de græske myndigheder som følge af Domstolens dom, er nu i fuld gang.

3. I henhold til EF-traktatens artikel 228 (tidl. artikel 171) kan Kommissionen indbringe sagen for Domstolen, når den konstaterer, at en medlemsstat ikke har truffet de foranstaltninger, der er nødvendige for dommens opfyldelse. Kommissionen angiver i den forbindelse størrelsen af den tvangsbøde, den pågældende medlemsstat skal betale. Domstolen kan pålægge betaling af et fast beløb eller en tvangsbøde. Tvangsbøden skal betales indtil medlemsstaten har truffet de nødvendige foranstaltninger til fuldt ud at efterkommen Domstolens dom. Såfremt den pågældende medlemsstat siden overtræder fællesskabslovgivningen finder EF-traktatens artikel 226 (tidl. artikel 169) anvendelse.

4. Da Kommissionen har kunnet fastslå, at Grækenland ikke har truffet gennemførelsesforanstaltninger i forbindelse med direktiv 97/11/EF(3), indbragte den sagen for Domstolen den 11. oktober 2000 (sag nr. C-2000/374). Efter endvidere at have fastslået, at Grækenland ikke har truffet passende foranstaltninger til at sikre beskyttelsen af havskildpadden Caretta caretta, hvilket er i modstrid med artikel 12 i Rådets direktiv 92/43/EØF(4), indbragte den sagen for Domstolen den 17. marts 2000 (sag nr. C-2000/103). Desuden tilstillede Kommissionen den 28. juli 2000 den græske regering en begrundet udtalelse som følge af landets overtrædelse af artikel 4 i Rådets direktiv 79/409/EØF(5), for så vidt angår datoen for jagtsæsonens ophør. Den 1. august 2000 tilstillede Kommissionen de græske myndigheder en anden begrundet udtalelse vedrørende manglende overensstemmelse for så vidt angår de nationale gennemførelsesbestemmelser til Rådets direktiv 85/337/EØF.

5. Projektet vedrørende en undersøisk forbindelse i Maliakos-bugten indgår i det højt prioriterede motorvejsprojekt PATHE, som vil blive finansieret med fællesskabsmidler i løbet af tidsrummet 2000-2006.

Som led i behandlingen af den klage, Kommissionen har modtaget vedrørende dette projekt, er denne i gang med at analysere de dokumenter, den har fået forelagt af de græske myndigheder, så den kan tage stilling til, hvad der videre skal ske i sagen.

6. Såfremt det bekræftes, at der er tale om en overtrædelse af fællesskabslovgivningen, er det pågældende projekt ikke berettiget til fællesskabsstøtte. Kommissionen har hverken nogen forpligtelse eller kompetence til at træffe forebyggende foranstaltninger for at undgå, at medlemsstaterne eventuelt mister fællesskabsmidler som følge af en bekræftet overtrædelse af fællesskabslovgivningen.

(1) Sag nr. C-387/97.

(2) Afgørelse af 14. december 1994 om de interne procedureforskrifter for inddrivning af faste beløb eller tvangsbøder, der er pålagt af Domstolen i medfør af EF-traktatens artikel 171.

(3) Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet.

(4) Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

(5) Rådets direktiv 79/409/EØF af 2. april 1979 om beskyttelse af vilde fugle.